Der er kaos i Venstre under Jakob Ellemann-Jensen (V), som ikke kan få ro i saloonen. Ny L-bande har taget styringen, oplyser en række Venstrefolk

Der skydes stadig med skarp internt i Venstre, hvor våbenhvilen har trange kår efter sidste års borgerkrig.

Selvom der er en ny sherif i partiet, Jakob Ellemann-Jensen, så hersker der kaos om Venstres linje udadtil.

Næstformand Inger Støjberg går solo på stribe - imod partilinjen eller formanden - på centrale områder som rets, udlændinge- og udenrigspolitik.

Støjberg er egoistisk

Analysen blandt en række af Venstres medlemmer i Folketinget lyder, at Inger Støjberg svækker Ellemann, fordi hun blandt andet opfører sig 'ustyrligt' og 'egoistisk'.

Samtidig kommer den tidligere næstformand Kristian Jensen med forslag til den økonomiske politik 10 år frem i tiden i Jyllands-Posten.

Den frihed skulle den tidligere næstformand dog ikke have. Med hård hånd blev Kristian Jensen derfor frataget alle poster i Venstre af den nye formand.

Sådan blev han slagtet

L-bande huserer

Det er første gang, at Jakob Ellemann-Jensen for alvor træder i karakter som V-boss.

En håndfuld Venstre-folk på Christiansborg taler derfor om et ’ledelsesvakuum’ indadtil, hvor en ny såkaldt 'L-bande' har taget styringen.

- L-banden kører reelt partiet lige nu, siger et medlem af Venstres folketingsgruppe, som ønsker at være anonym af hensyn til repressalier ved at stå frem.

Banden har fået sit navn i Venstre på grund af medlemmernes efternavne. Den består nemlig af finansordfører Troels Lund, politisk ordfører Sophie Løhde og gruppenæstformand Karsten Lauritzen.

Ellemann i panik: - Han sparker nedad

Banker løs

Bandens taktik er ifølge en række Venstre-kilder 'at banke løs på regeringen i alle sager'. Også mere end hvad sherif Ellemann til tider bryder sig om, beretter kilderne.

Det gælder blandt andet Sophies Løhdes frontal-angreb på statsminister Mette Frederiksens (S) lidt vævende svar ’om at kigge fremad’ i forhold til amerikanernes likvidering af den iranske militærleder Soleimani i Irak.

Løhde mente, det var ’besynderligt’, at statsministeren ikke ville svare klart på krisen i Mellemøsten. Imens var der mildest talt selv slinger i V-valsen internt.

Næstformand Inger Støjberg hyldede USA’s ret til at 'forsvare sig selv', mens Jacob Ellemann mente, at Amerika var 'nødt til at følge nogle internationale spilleregler'.

Solo-Støjberg Ansigts-overvågning Venstres næstformand Inger Støjberg åbnede i et interview i Berlingske for at indføre ansigtsgenkendelse i ghetto-områder. Det er ikke Venstres politik, fastslog Jan E. Jørgensen (V), medlem af retsudsvalget. Muslim-undersøgelse En undersøgelse viste, at 28 procent af danskerne mener, at muslimske indvandrere bør sendes ud af landet. Støjberg omfavnede de 28 procent, mens Jakob Ellemann tog afstand fra dem. Amerikansk likvidering Støjberg var på USA’s side i forhold til likvidering af den iranske militærleder Qassem Soleimani i Irak. Ellemann pointerede, at USA skulle overholde internationale regler.

Utilfredshed

Flere medlemmer af Venstres folketingsgruppe er begyndt at lufte deres utilfredshed med L-banden, og Jakob Ellemann er angiveligt informeret om problemet.

Indtil videre har V-sheriffen dog mest travlt med at ride alene ud på turné i de kommende måneder for at sætte en finger i Venstre-baglandets jord.

Hverken Troels Lund, Karsten Lauritzen eller Inger Støjberg er vendt tilbage på Ekstra Bladets henvendelser.

Sophie Løhde og Jakob Ellemann ønsker ikke at udtale sig.